คนไทยที่นำเข้าสินค้าจีน กำลังโดนผู้ผลิตจีน ต้อนให้จนมุม
ตลาดผู้นำเข้าสินค้าจีน กำลังเผชิญกับอะไร ? ลงทุนแมนจะเล่าให้ฟัง
22 ส.ค. 2565

คนไทยที่นำเข้าสินค้าจีน กำลังโดนผู้ผลิตจีน ต้อนให้จนมุม /โดย ลงทุนแมน
ถ้าเราคิดว่าผู้ค้าชาวไทย จะได้เปรียบเรื่อง เวลาขนส่งที่เร็วกว่าผู้ค้าชาวจีนที่กว่าจะส่งมาถึงไทย เราอาจจะคิดผิด
เพราะตอนนี้มีนายทุนจากจีน มาเช่าโกดังในไทยและสต็อกสินค้าไว้เลย ทำให้การจัดส่งมีระยะเวลาไม่ต่างกันมากนัก
ตลาดช็อปออนไลน์ของไทยเติบโตอย่างมาก ในหลายปีที่ผ่านมา
โดยเฉพาะ “สินค้าจากประเทศจีน” ที่ทั้งราคาถูก และมีความหลากหลาย
แต่รู้หรือไม่ว่า คนกลางที่นำเข้าสินค้าจากจีนมาขายนั้น 
ปัจจุบันกำลังถูกต้อนเข้ามุม เพราะผู้ผลิตชาวจีนที่เข้ามาตีตลาดในไทย มีข้อได้เปรียบมากกว่า
และสามารถขายสินค้าได้ถูกกว่า แม้จะส่งสินค้ามาจากประเทศจีน
ตลาดผู้นำเข้าสินค้าจีน กำลังเผชิญกับอะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ช่วงที่ผ่านมา การนำเข้าสินค้าจากจีนมาขาย เป็นหนึ่งในธุรกิจที่ได้รับความนิยมอย่างมาก 
เพราะไม่ว่าจะเป็นสินค้าชนิดใด สไตล์ หรือวัสดุประเภทใด ก็จะมีโรงงานจากประเทศจีนเป็นผู้ผลิต และผู้ค้าชาวไทยก็สามารถสั่งซื้อได้ ในราคาที่ถูกกว่าการสั่งผลิตเองในประเทศไทย โดยช่องทางการขายก็มีตั้งแต่
- การขายหน้าร้าน
- Facebook
- Instagram 
หรือแพลตฟอร์ม E-Commerce เช่น Shopee และ Lazada
แต่ในเวลาต่อมา เมื่อผู้ผลิตชาวจีนเห็นว่า สินค้าสามารถนำไปขายได้ดีในประเทศไทย แถมยังสามารถเพิ่มราคาขายได้ด้วย จึงทำให้เกิดการเข้ามาแย่งตลาดจากผู้ค้าชาวไทยโดยตรง อย่างเช่น การเปิดหน้าร้านเป็นของตัวเองบนแพลตฟอร์ม E-Commerce
โดยผู้ผลิตชาวจีน ก็มีข้อได้เปรียบผู้นำเข้าชาวไทยอยู่หลายมุม ยกตัวอย่างเช่น
- หากสินค้าเหล่านั้น ถูกส่งตรงมาจากประเทศจีนก็จะไม่เสียภาษี หากมีมูลค่าไม่เกินตามที่กฎหมายกำหนด 
เนื่องจากประเทศไทยและประเทศจีน มีข้อตกลงทางการค้าร่วมกัน
ในขณะที่ผู้ค้าชาวไทย ที่นำเข้าสินค้ามาจากประเทศจีน จะต้องเสียภาษีหลายด่าน ไม่ว่าจะเป็น ภาษีศุลกากร ภาษีมูลค่าเพิ่ม และภาษีเงินได้ที่ได้จากการขาย
- มีชาวเน็ตพบว่า ภาครัฐบาลจีนสนับสนุนค่าขนส่งบางส่วน ให้กับผู้ประกอบการชาวจีนที่ส่งออกสินค้า 
ทำให้ค่าขนส่งแทบไม่แตกต่างกัน แม้จะส่งมาจากประเทศจีนโดยตรง
และถึงแม้ผู้ค้าชาวไทย จะมีข้อได้เปรียบในเรื่องของระยะเวลาในการขนส่ง ที่ผู้ค้าในประเทศยังสามารถขนส่งได้เร็วกว่า เนื่องจากระยะทางในการขนส่งที่ใกล้กว่า
แต่ก็พบว่า มีนายทุนจากจีน มาเช่าโกดังในไทยและสต็อกสินค้าไว้เลย ทำให้การจัดส่งมีระยะเวลาไม่ต่างกันมากนัก
สุดท้ายแล้ว ผู้ประกอบการชาวไทยที่นำเข้าสินค้ามาจากประเทศจีน จึงเหลือจุดแข็งเพียงอย่างเดียวให้ยึดเกาะ
นั่นคือ “การสื่อสาร” โดยเฉพาะการไลฟ์สดขายของ หรือ Live Commerce
ซึ่งมีจุดเด่น คือ สามารถพรีเซนต์สินค้าได้มากกว่า และหลากหลายมิติกว่า 
รวมถึงยังเป็นการสื่อสารกับลูกค้า และปิดการขายได้แบบเรียลไทม์
โดยการไลฟ์สดนี้ อาจจะเรียกได้ว่าเป็นกำแพงด่านสุดท้าย ที่ใช้ปกป้องผู้ค้าชาวไทย
เพราะความได้เปรียบด้านภาษา ที่ทำให้สามารถสื่อสารกับลูกค้าได้ดีกว่า
แต่ไม่นานมานี้ กลับปรากฏแม่ค้าชาวจีนเปิดไลฟ์สด ขายกระเป๋าบนแอปพลิเคชัน TikTok โดยมีการพูดขายสินค้าเป็นภาษาไทย
แม้จะพูดได้ไม่ชัดเท่ากับคนไทย แต่ก็สามารถสื่อสารได้รู้เรื่อง และเพียงพอต่อการไลฟ์สดขายของ
ซึ่งก็มีคนจำนวนมากให้ความสนใจ และเข้าไปชมการไลฟ์สดขายกระเป๋าของเธอ 
โดยเธอบอกว่าตั้งใจเรียนภาษาไทย เพื่อมาไลฟ์สดขายของโดยเฉพาะ
นอกจากนี้ เธอยังติดป้ายที่มีข้อความบอกไว้อย่างชัดเจนว่า เป็นร้านค้าจากโรงงานผู้ผลิตโดยตรง และเคลมว่าสินค้าที่ร้านของเธอ ราคาถูกกว่าร้านอื่น ๆ ในทุกแพลตฟอร์มที่มีขายอยู่ในปัจจุบัน
แม้จะยังพบเห็นไม่มากนัก แต่การที่แม่ค้าชาวต่างชาติสามารถใช้ภาษาไทย ในการไลฟ์สดขายของได้ ก็ถือเป็นเรื่องที่น่าติดตาม
เพราะไม่ใช่แค่แม่ค้าออนไลน์เท่านั้น ที่ได้รับผลกระทบ แต่ยังรวมไปถึงกลุ่มผู้ค้าที่พึ่งพาสินค้าจากประเทศจีน
โดยเฉพาะสินค้าตามตลาดค้าส่งต่าง ๆ ก็จะได้รับผลกระทบไปด้วย
ที่น่าสนใจคือ สำหรับชาวจีนแล้ว การไลฟ์สดไม่ใช่แค่อาวุธหนึ่งของการขายของออนไลน์
แต่ถูกยกระดับให้เป็นสาขาวิชาชีพหนึ่ง ที่มีโรงเรียนเปิดสอนการไลฟ์สดโดยเฉพาะ
เนื่องจากตลาดขายสินค้าออนไลน์ของจีนนั้น มีขนาดใหญ่มาก
รู้หรือไม่ว่าในปี 2020 มีชาวจีนเข้าชมการไลฟ์สดขายสินค้า กว่า 388 ล้านคน
และตลาดมีการเติบโตอย่างรวดเร็ว โดยคาดว่าจะมีมูลค่าสูงถึง 17 ล้านล้านบาท ในปี 2022 
ซึ่งใหญ่เกือบเท่า GDP ของประเทศไทย ที่ 17.8 ล้านล้านบาทเลยทีเดียว
อย่างไรก็ตาม เราสามารถมองการไลฟ์สดข้ามภาษาให้เป็นโอกาสได้ เช่นกัน
ซึ่งก็มีแม่ค้าชาวไทย ที่ไลฟ์สดขายสินค้าไปยังลูกค้าชาวจีน 
ผ่านแอปพลิเคชัน Douyin หรือ TikTok ในเวอร์ชันจีน
ที่น่าสนใจคือ สินค้าที่ขายดี เป็นสินค้าที่มีขายแต่ในประเทศไทย อย่างเช่น
- ทุเรียน
- พระเครื่อง
- ยาดมตราโป๊ยเซียน
สินค้าเหล่านี้ สำหรับชาวจีนแล้ว ต้องมาจากประเทศไทย และขายโดยคนไทยเท่านั้น ถึงจะมีความน่าเชื่อถือ
ซึ่งก็ถือเป็นโอกาสที่ดี เพราะยังมีสินค้าไทยอีกมากที่ชาวจีนชื่นชอบ และยังมีผู้ขายเพียงไม่กี่ราย ที่ได้เข้าสู่ตลาด Live Commerce ของจีน
แต่สำหรับผู้ประกอบการที่นำเข้าสินค้าจากจีน ก็ต้องรีบปรับตัวและวางแผนรับมือ
เพราะดูจากการรุกตลาดจากจีนแล้ว
ก็บอกได้ว่า การแข่งขันในตลาดนี้ มีแต่จะยากและดุเดือดขึ้นทุกวัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-